ຟີລິບ​ປິນ ຂໍຂະມາໂທດ ຕໍ່ການ ເສຍຊີວິດ ຂອງຊາວປະມົງ ໄຕ້ຫວັນ
ທ່ານ Aquino ຂໍຂະມາໂທດໄຕ້ຫວັນ ທີ່ໜ່ວຍຍາມຝັ່ງຂອງຟີລິບປິນ ໄດ້ຍິງຊາວປະມົງໄຕ້ຫວັນຕາຍ ລຸນຫລັງທີ່ກຸງໄຕເປ ບໍ່ຍອມຮັບເອົາ ຄຳ​ສະແດງຄວາມເສຍໃຈ ກ່ອນໜ້ານັ້ນ.
ທ່ານ Benigno Aquino ປະທານາທິບໍດີຟີລິບປິນ ໄດ້ຂໍຂະມາ ໂທດຕໍ່ໄຕ້ຫວັນ ທີ່ໜ່ວຍຍາມຝັ່ງຂອງກຸງມະນີລາໄດ້ຍິງຊາວ ປະມົງໄຕ້ຫວັນຄົນນຶ່ງເສຍຊີວິດໄປນັ້ນ ລຸນຫລັງທີ່ກຸງໄທເປ ໄດ້ປະຕິເສດ ດ້ວຍຄວາມໂກດເຄືອງຕໍ່ຄຳຖະແຫຼງສະແດງ ຄວາມເສຍໃຈຕໍ່ເຫດການດັ່ງກ່າວ ກ່ອນໜ້ານັ້ນ ໂຄສົກຂອງປະທານາທິບໍດີເວົ້າວ່າ ທ່ານ Aquino ໄດ້ສົ່ງຜູ້ຕາງ ໜ້າສ່ວນຕົວຂອງທ່ານ ໄປຍັງໄຕ້ຫວັນ ເພື່ອນຳເອົາ “ຄວາມ ເສຍໃຈຢ່າງເລິກເຊິ່ງ ແລະຄໍາຂໍຂະມາໂທດຂອງທ່ານແລະຂອງ ປະຊາຊົນຟີລິບປິນ” ໄປຍັງຄອບຄົວຂອງຊາວປະມົງທີ່ເສຍຊີວິດ ໄປນັ້ນ ແລະຕໍ່ປະຊາຊົນໄຕ້ຫວັນ ໃນບໍ່ພໍເທົ່າໃດຊົ່ວໂມງກ່ອນໜ້ານັ້ນ, ໄຕ້ຫວັນໄດ້ຮຽກທູດຂອງຕົນປະຈໍາຟີລິບປິນ ກັບຄືນປະເທດ ແລະໄດ້ປະກາດມາດຕະການລົງໂທດທາງການທູດອື່ນໆຫລາຍຢ່າງ ເພື່ອເປັນການປະທ້ວງຕໍ່ສິ່ງທີ່ປະເທດນີ້ເຫັນວ່າ ບໍ່ມີ ການສະໜອງຕອບຢ່າງຈິງໃຈ ຈາກຫ້ອງການຜູ້ຕາງໜ້າຂອງຟີລິບປິນປະຈໍາໄຕ້ຫວັນ ຄໍາຖະແຫລງກ່ອນໜ້ານີ້ ໄດ້ສະແດງຄວາມເສຍໃຈຢ່າງເລິກເຊິ່ງ ແລະໃຫ້ຄໍາໝັ້ນ ສັນຍາວ່າ ຈະທໍາການສອບສວນເບິ່ງເຫດການດັ່ງກ່າວ ແຕ່ກໍບໍ່ໄດ້ ມີການຂໍຂະມາ ໂທດຢ່າງເປັນທາງການແຕ່ຢ່າງໃດ ຍັງບໍ່ທັນມີປະຕິກິລິຍາ ໃດໆໃນທັນທີຈາກໄຕ້ ຫວັນເທື່ອກ່ຽວກັບຄຳຖະແຫຼງຄັ້ງຫລ້າສຸດນີ້ ນາຍົກລັດຖະມົນຕີໄຕ້ຫວັນ, ທ່ານ Jiang Yihuah ໄດ້ເວົ້າວ່າລັດຖະບານຂອງ ທ່ານຈະອອກ “ມາດຕະການລົງໂທດຊຸດທີສອງ” ຖ້າຫາກ ກຸງມະນີລາບໍ່ໃຫ້ຄຳຕອບ “ຢ່າງເປັນທາງການແລະຈິງໃຈ” ນັບແຕ່ເວລາ 10 ໂມງຕາມເວລາສາກົນຫລື 6 ໂມງ ແລງຂອງມື້ນີ້ຕາມເວລາທ້ອງຖິ່ນ ເປັນຕົ້ນໄປ ທ່ານ Jiang ຍັງເວົ້າອີກວ່າ ການຊ້ອມລົບຂອງກອງທັບເຮືອຕົນຈະເລີ້ມຕົ້ນຂຶ້ນ ຢູ່ ໃກ້ເຂດນ່ານນໍ້າທີ່ມີບັນຫາຂັດແຍ້ງກັນ ແລະກໍປະກາດຫ້າມບໍ່ໃຫ້ຈ້າງພວກຄົນງານ ຟີລິບປິນ ປັດຈຸບັນ ມີຄົນງານຟີລິບປິນຫລາຍກວ່າ 85 ພັນຄົນເຮັດວຽກຢູ່ທີ່ໄຕ້ຫວັນ ເຮືອຍາມຝັ່ງຂອງຟີລິບປິນລໍານຶ່ງ ໄດ້ຍິງໃສ່ເຮືອຫາປາຂອງຊາວໄຕ້ຫວັນ ໃນວັນພະ ຫັດແລ້ວນີ້ຢູ່ເຂດທະເລຈີນໃຕ້ ຊຶ່ງເປັນເຂດທີ່ຜົນປະໂຫຍດທາງ ດ້ານເສດຖະກິດ ຂອງທັງສອງປະເທດກວມກັນ ແລະໄດ້ສັງຫານຄົນຫາປາ ອາຍຸ 65 ປີ ໄຕ້ຫວັນ ແລະຟີລິບປິນ ຕະຫລອດທັງ ບຣູໄນ, ຈີນ, ມາເລເຊຍ ແລະ ຫວຽດນາມ ຕ່າງກໍອ້າງເອົາກໍາມະສິດຂອງໃຜລາວ ຕໍ່ພາກສ່ວນຕ່າງໆ ໃນເຂດທະເລຈີນໃຕ້ ທີ່ ອາດຈະອຸດົມສົມບູນໄປດ້ວຍນໍ້າມັນ ແລະອາຍ ແກັສທໍາມະຊາດ